钦定古今图书集成/明伦汇编/闺媛典/第182卷 > 孙缵妻王氏
## 钦定古今图书集成/明伦汇编/闺媛典/第182卷 > 孙缵妻王氏

按《宁晋县志》：“王氏，茂才孙缵妻。缵恒南名士，以文学
行谊著闻。家素贫，以隆庆己巳娶王氏。王年十七，事
其姑甚谨，门以内皆肃雍。万历辛巳，缵死，王年二十
九，子方襁褓，王哭绝复苏，辗转三昼夜不起。久之，念
藐孤无托，夫宗将坠，乃稍节哀，强进饮食，形容毁瘠，
坐卧一小楼，趾不逾阈。未几，其子复夭。或讽以他辞”，
王啮指出血，告于祖庙曰：“夫子行善不应绝烝。尝谋
所以为夫子后者，无如叔子昌图。昌图又独生，礼不
得立。祖宗有灵，速降。昌图弟，请俟诸。”居三年，叔果复
生子，昌图即归王续缵裔。王氏勤苦教之，补博士弟
子员，年七十有三卒。巡方使宋师襄以事闻，特降玺
书褒焉。